2 Ka ho tšoanang, balateli ba Kreste ba tlotsitsoeng, bao ‘boahi ba bona bo leng maholimong,’ ba inka e le “bajaki le baahi ba nakoana” tsamaisong ena ea lintho. (Bafil. 3:20; 1 Pet. 2:11) “Linku tse ling” tsa Kreste le tsona “hase karolo ea lefatše, feela joalokaha [Jesu e ne e] se karolo ea lefatše.” (Joh. 10:16; 17:16) Leha ho le joalo, batho ba Molimo ba na le “lehae.” Ha e le hantle, re na le lehae le sireletsehileng le le mofuthu ho feta leha e le lefe, ’me le ka bonoa ka mahlo a tumelo. Moshe o ile a ngola, a re: “Jehova, u bile sebaka sa rōna sa bolulo sa sebele molokong o mong ka mor’a o mong.” * (Pes. 90:1) Jehova e bile ‘sebaka sa bolulo sa sebele’ joang ho bahlanka ba hae ba tšepahalang ba boholo-holo? Ke ‘sebaka sa bolulo sa sebele’ joang ho batho ba bitsoang ka lebitso la hae kajeno? Hona e tla ba eena feela sebaka sa bolulo se sireletsehileng joang nakong e tlang?